ToekomsVenster: Moenie jou tyd mors nie(Foto: Christian Holzinger/Unsplash) Jy is bekend met die woorde, Carpe Diem. Ek haal aan uit Christianity.com (24 Julie 2020): “Die term carpe diem is Latyn en is die eerste keer deur die Romeinse digter Horatius gebruik. Dit word gevind in ‘n reeks gedigte getiteld Odes wat in 23 vC gepubliseer is. Carpe diem is egter ‘n verkorte weergawe van ‘n langer sin in sy gedig.” Die oorspronklike sin is “carpe diem quam minimum credula postero.” Die letterlike vertaalde weergawe van dié sin lees: “Pluk die dag, vertrou so min as moontlik op die volgende een.” Die bedoeling is sekerlik om die beste gebruik te maak van elke geleentheid, dit letterlik aan te gryp omdat die lewe kort is en die wêreld dit nodig het. Die term Carpe Diem self word nie in die Bybel gevind nie. Die primêre voorbeeld in die Skrif van gryp die dag, of pluk die dag, word gevind in Efesiërs 5:15-16: “Wees baie versigtig hoe julle leef. Leef soos mense wat weet wat God van ’n sinvolle lewe verwag en nie soos mense wat niks daarvan weet nie. Moenie jou tyd mors nie. Maak die beste gebruik van elke geleentheid wat jy kry, want ons leef in moeilike en slegte tye. Nog ‘n voorbeeld wat ooreenstem word gevind in Psalm 90:12. Leer ons om ons dae so te tel dat ons ŉ wyse hart mag bekom! Om dit anders te stel, leer ons om die kortstondigheid van die lewe te besef, sodat ons kan onderskei waarop dit regtig neerkom om groei in wysheid. Dit word ook pragtig verwoord in Efes.1:9-11: “Ook bid ek dat julle liefde al hoe meer sal toeneem in begrip en fyn aanvoeling, sodat julle die dinge sal kan onderskei waarop dit werklik aankom. Dan sal julle op die dag wanneer Christus kom, onberispelik en sonder blaam wees, en deur Jesus Christus sal julle geheel en al in die regte verhouding met God wees, tot sy lof en eer”. Dit is dus ‘n Bybelse beginsel om die geleenthede wat God ons gee aan te gryp en sy oorvloedige seëninge te geniet. Ons gaan gedurende hierdie week saamkuier oor die begrip Carpe Diem en dan vanuit ŉ Christelike en Bybelse vertrekpunt. Dankie dat jy saamreis. Miskien wil jy solank daaroor begin nadink.